- Efesasi
- <
- 4
- >

4
Yisas Karaisi Má Ma Mana Vukhafaí in Baya Ino
1 * Kor 1:10Tiyarafenu anon tiretin arakhen mifo mai van inian kákaní ono van mi Bafani yorarí ma iyarunará ma fákaan karavusií ukhein banta anon tiretin duvun iyá uno. 2 * Kor 3:12-13Ena ena yamú kuse váke vá bempákesá nono. Tiretíi avábá posá beni uman ayain maran ná ono. 3 * Kor 3:14-15Tiretí ákona ure vá Kantá Aunan má o súpá uveya ará kusen ban avúaváposá tiretiyan damono. 4 Para vara seyo, mana vukhafa vá mana Aunan mái vákan inká ínaimpáke yanáká ma ákona inin kauren ma avein mai manan bákan mi siretin arakhen mino. 5-6 * 1Ko 12:6Mana Bafan má mana mumunan má mana non baran má inká tetin Tifóe mana Tiyarafenu vá anan ban mi minó tetimpin doriyáken minó esantakhen mino.
7 * Rom 12:3, 6Máan tukhen pasen mi Yisas Karaisin pinté uaren minó nanin banta avábá uren mana mana amusin daná amirú amirú ukhen mino. 8 Máan tukhein nan mi Tiyarafenui vompon dóki ano máa sikhen mino.
“Béi ma inarufá ódiyáken maen
bei vanasi ma karavusií ukhá ein iyanen ben oyampá oriyan
maen mana yaná amusin amirú en mino. Íbo 68:18
9 * Yon 3:13Mai ma véi yan ódé uno ma sein bayai ana máan mi ukhen mino. Ma ma seti varuna varafin béi veyan maman bararasí uren erakharen mi evaránen ódikhen mino. 10 Mai ma veyan maman bararasí uren erakhá ein mano anan minó danápin béini yafisin mano víkano van ayompin ma vain danasinta esantaren dan uron ódikhen mino. 11 * 1Ko 12:28Béi anon monó nanin banta amusin amen mi manáa avían aposeriíen inká manáa avían sakhanampa vantaíen inká manáa avían monó nanin bantará dafisiníen mi inká manáa avían monó baya ma siamin bantaíen mi inká manáa avían monó afova ma amin bantaí urú en mi ukhen mino. 12 Máan tukhan mi vetíi yoran ma vain mai Tiyarafenui vanasi ayaintin beni yoran doriyáken monó nanin banta ano ma Karaisin au vukhafaí ma ukhein mai ákonaen báken kamaen bano van mino. 13 * Kor 1:28Máan té oriyá tifé ma setisi mumunan má afova vá ma o éke e éke uan Tiyarafenu Anintá kauré ma sirá manafiní uré tifé ma Bafan oman tapé tiyá inká monó tin avúavápin ma mantaan ákona uvé maé Yisas Karaisi ma kama avúava sinta ma variyá einí ó tifanté uno.
14 Máan tuvé maé ída evaráné arará iyampon kayo an davé kampun banta kékái vaya van puran tiyan mantino siré e mumunan uan more mere ó tifanté uno. Mai fara vara seyo, manáa kéká ano kampun baya fóké dákói fura vaya ma seiní iyáken tetin máka siyan mino. 15 * Kor 1:18; 2:19Máka sinten mifo seti monó nanin banta ano vá tetisi ánon ma Yisas Karaisi váká ma ven au an ma yakhé tiferuna kéká ano vá beni avúavá moéké bariyákesá pura vaya vá avábá basá pákaan ákona ó tifano. 16 Máan tukhé tifékun mi véi anon minó bukhafa maman manará asótú uran kamaen báken bei yorarí urú iyáken mi ena vukhafa aya íkan inoriyan mairái minó bukhafa ano kama ukhen avábápin inoriyan mino.
Kakhan Avúaváká Ma Vain Iyamporinta An Ma Yakhen Ban Baya Ino
17 * Rom 1:21; 1Pi 1:14Máan tukhein nan mi Bafani ákonará tiretin ma vaya siamiyá uno. Monó ma ída inin nanin bantai avúaváká ída vá nono. Mai fara vara seyo, vetíi inin asuse uron mi ukhen mino. 18 Betíi inin maen títípa an mi yakhan pasen Tiyarafenui avúavápin nenta suron mi van mino. Mai fara va ino. Betíi inin mano nenta suron bákan aú ano ákona ukhen mino. 19 Máan tukhan pasen betíi ineine finte kama inin orivin maen moéken namu avúavápin oferan namu ineine kayo anan bíkakhan pasen kasaen ara ara avúavasí é iyan mino.
20 Máan té iyan mifo siretí ankan mai aa sákesa Yisas Karaisin afová ukhe va ono. Ída ino. 21 Yisasin pinten mai fura vaya inirei véin afová eono. 22 * Rom 8:13; Kor 3:9Pefá tiretí ankan má deren mai ma kampun tin avúavá bá inká ará mantan ma namu avúavá barampin má bare ompo saréa mai avúavasá oyan ameno. Mai fara vara seyo, mai avúavá anon kampun tireya vanasii ineine máde asuse uantiyare ono. 23 * Rom 12:2Máan ma iyá eona vará monó avúavápin tiretíi ineine vasá maman auyení ono. 24 * Esé 1:26; Kor 3:10Tiretí ankan auyen nanin bantaí ukha ompo auyen avúava sá aní ono. Mai fara vara seyo, Tiyarafenu ano maman beyan an mi yara vaompo funtákein nanin bantaí ukheya kantasí ukhe fura yaná ana vá barano.
25 * Sek 8:16; Kor 3:8-9Mai vará kampun tin avúavá ifa ureya vá pura sikhein baya ana vá ben tiamin maran ono. Mai fara vara seyo, setí mana vukhafa finte nan bá tiféuno. 26 * Yem 1:19-20Tiretí ankan umeí inampo ída vá áesin arankan avúavá ano siretintá dafisino. Íbo 4:4
Ída vá aran nan iya vasin ná áau eraven orun perano. 27 Mai fara vara seyo, aran nan ma in avúavá anon Ban Anoni ona yiantan nono.
28 Umoyan ma iyá inona kéká ano mai avúavá ifá ure vá tiretí ayampó pura se kama yorarí ureya kokhon daná máde vá o ma afasí ukhein nanin banta siretí aúkáke sá aya ono. 29 * Kor 4:6Tiretí ankan oorá dafíke ída vá namu vaya kayo seno. Ena nanin banta ma aya oren baya kayo ana siyasin ná mai vaya ma inin nain kayo aya ino.
30 * Ais 63:10; Efe 1:13-14; 1Te 5:19Tiyarafenu ano siretin evaránen miyaní uren maen bei Kantá Aunampó tiretin aníen be ina e sikhen mifo ída vá tiretíi avúavá ano Kantá Aunan arunaná amino.
31 * Kor 3:8Máan tinona van mi ena asiren ma ará namu uantan avúavá bá aranan in má baé naé tin má oyampá baya sin má inká namu avúava sinta vá ampeno van tiyá uno. 32 * Mat 6:14; 18:22-35; Kor 3:12-13Ampire vá tiretí ankan ben kama uren ará amin maran iyákeya vá Tiyarafenu ano ma Yisas Karaisin pinté uaren ma siretíi ume ampianteiní eya vá enai ume ampiantano.

- Efesasi
- <
- 4
- >

*4:1: Kor 1:10

*4:2: Kor 3:12-13

*4:3: Kor 3:14-15

*4:5-6: 1Ko 12:6

*4:7: Rom 12:3, 6

*4:9: Yon 3:13

*4:11: 1Ko 12:28

*4:13: Kor 1:28

*4:15: Kor 1:18; 2:19

*4:17: Rom 1:21; 1Pi 1:14

*4:22: Rom 8:13; Kor 3:9

*4:23: Rom 12:2

*4:24: Esé 1:26; Kor 3:10

*4:25: Sek 8:16; Kor 3:8-9

*4:26: Yem 1:19-20

*4:29: Kor 4:6

*4:30: Ais 63:10; Efe 1:13-14; 1Te 5:19

*4:31: Kor 3:8

*4:32: Mat 6:14; 18:22-35; Kor 3:12-13

© 2010 BSPNG